**Ilmastonmuutos vuosina 536–545** oli kymmenen vuoden mittainen äkillinen ilmaston viileneminen pohjoisella pallonpuoliskolla. Jo antiikin aikaiset lähteet kertoivat, että sumuharso pimensi auringon Euroopassa yli vuodeksi. Ilmastonmuutos aiheutti epätyypillistä säätä, nälänhätää ja sadon menetyksiä.

Bysanttilainen historioitsija Prokopios kirjoittaa teoksessaan *Sotien historia*, että vuonna 536 "Aurinko antoi valonsa ilman kirkkautta, kuten Kuu, koko vuoden ajan, ja se muistutti tavattomasti Aurinkoa pimennyksen aikana." Cassiodorus vuorostaan kirjoitti: "Miten outoa on, ettei omaa varjoaan näe edes keskipäivällä. Aurinko sinertää, Kuu ei loista lainkaan, eikä vuodenaikojen välillä ole eroa."

Mahdollisia selityksiä
----------------------

### Tulivuorenpurkaukset

Grönlannin jääkairauksista on löytynyt kahdesta eri kerrossarjasta vuoden 536 tienoille ajoittuvat happokerrostumat. Tämä viittaa pohjoisella pallonpuoliskolla tapahtuneeseen tulivuorenpurkaukseen, jonka vaikutuksesta Euroopan kesälämpötilat olisivat laskeneet 2–3 astetta ilmastollisesta keskiarvosta. Sekä Grönlannin että Antarktiksen jääkairauksista on myös löytynyt vuoden 540 tienoille ajoitetut happokerrostumat, joiden taustalla on luultavimmin jokin trooppisen vyöhykkeen tulivuori, mahdollisesti El Salvadorissa sijaitseva Ilopango. Tämä sai Euroopan kesälämpötilat putoamaan jälleen vuosina 541–550.

### Halleyn komeetta

Ilmastonmuutoksen syyksi on arveltu myös vuoden 530 Halleyn komeetasta irronneiden palasten syöksymistä Maahan, jolloin komeetta kävi lähellä Aurinkoa ja oli kiinalaisten lähteiden mukaan poikkeuksellisen kirkas. Halleyta seuraa yleensä kaksi meteorisuihkua. Ne ovat voineet osua maahan vuosien 530 ja 540 välissä ja olla poikkeuksellisen rajuja.

Geofyysikko Dallas Abbot on esittänyt todisteita siitä, että vuoden 536 tienoilla Maan merialueille olisi osunut yksi tai useampi meteoriitti, joiden nostattama aines olisi syynä tapahtumiin. Hänen ryhmänsä löysi Grönlannin jääkairausnäytteistä epänormaalin korkeita klooripitoisuuksia ja parin mikrometrin kokoisia pisaroita, jotka olivat rautaoksidia ja piiyhdisteitä. Nämä ja muut heidän löytämänsä mineraalit todistavat Abbotin mukaan sen, etteivät ne voi olla muodostuneet tulivuorenpurkauksessa tai avaruudessa vaan peräisin yhden tai useamman meteoriitin iskeytymisestä Maahan.

Mahdollisina putoamispaikkoina Abbot on esittänyt ainakin Australian Carpentarianlahden ja Pohjanmeren. Carpentarianlahteen osuneen isoimman kappaleen läpimitta olisi ollut arviolta 640 metriä. Iskeytymät mereen selittäisivät myös jäänäytteistä löydetyt pienenpienet merelliset fossiilit.

Lähteet
-------

1. ↑  Antti Arjava: Vuoden 536 salaperäinen pilvi – länsimaiden perikato? (PDF) *journal.fi*. Viitattu 22.1.2014.
2. ↑  Prokopius ja Henry Bronson Dewing (käänt.), *Procopius* (Lontoo, Englanti: William Heinemann, 1916), vol. 2: History of the [Vandalic] Wars, kirjat 3–4, s. 329.
3. ↑  Cassiodorus: *The Letters of Cassiodorus*. BoD – Books on Demand, 2018-09-20. ISBN 978-3-7340-2459-7. Teoksen verkkoversio (viitattu 14.9.2021). en
4. 1 2  M. Sigl, M. Winstrup, J. R. McConnell, K. C. Welten, G. Plunkett, F. Ludlow: Timing and climate forcing of volcanic eruptions for the past 2,500 years.  *Nature*, heinäkuu 2015, 523. vsk, nro 7562, s. 543–549. doi:10.1038/nature14565. ISSN 0028-0836. Artikkelin verkkoversio.  (englanniksi)
5. ↑  Colossal volcano behind 'mystery' global cooling finally found *Science*.  23.8.2019. Viitattu 21.4.2020. (englanniksi)
6. ↑  Annalee Newitz: What caused a 10-year winter starting in 536? *io9*.  20.1.2014. Viitattu 22.1.2014. (englanniksi)
7. ↑  Abbot ym.: Magnetite and Silicate Spherules from the GISP2 Core at the 536 A.D. Horizon.  *American Geophysical Union, Fall Meeting 2008, abstract id. PP41B-1454*, 2008. Artikkelin verkkoversio. Viitattu 17.11.2021.
8. ↑  [www.oneindia.com/2009/01/08/comet-smashes-triggered-dry-fog-that-caused-famine-1500-y.html Comet smashes triggered "dry fog" that caused famine 1,500 years ago]  8.1.2009. Viitattu 17.11.2021.

Katso myös
----------

* Ilmastonmuutoksen historialliset vaikutukset
* Tulivuorenpurkausten vaikutus ilmastoon
* Myöhäisantiikin pieni jääkausi

Aiheesta muualla
----------------

* Were the Dark Ages Triggered by Volcano-Related Climate Changes in the 6th Century? (Arkistoitu – Internet Archive)
* Tulivuoren­purkaus pimensi Auringon ja sitten tulivat paise­rutto, pakkaset ja nälän­hätä – vuosi 536 oli ihmis­kunnan historian kamalin, sanovat tutkijat
* Janne Luotola: Miksi vuoden 536 talvi kestikin 10 vuotta? *Tekniikka & Talous*.  21.1.2014. Viitattu 22.1.2014.
* Gregg Easterbrook: The Sky Is Falling *Atlantic*.  2008/6. Viitattu 17.11.2021.